LAOAG CITY - Maob-obserbaran iti agdama iti Gov Roque Ablan Sr Memorial Hospital ti maysa a biktima ti panagtagtagbat iti maysa a birthday party iti Brgy 15, ti ciudad ti Laoag.
Nabigbig ti biktima a ni Jojit Reyes, 40, addaan ti asawa ken residente ti Brgy 5, Piddig, Ilocos Norte ngem agdama nga agkaskasera iti boarding house nga kukua ni Melvin Domingo, adda iti legal nga edad ken residente met laeng iti nasao a barangay.
Segun ti imbestigasyun ti pulisya, napasamak ti insidente bayat nga aggi-inum dagiti timmabuno iti birthday party ti anak ti agtagikua ti boarding house ani Domingo idi naaddaan ti saan a panagkinnaawatan ti maysa a bisita ken ti suspek a ni Allan Irina, 42, awanan ti asawa ken taga Bacarra, Ilocos Norte ngem agkaskasera met iti nasao a barangay idi nangala ti maysa a buneng nga agatiddog ti maysa a kadapan ken innem a pulgada ti suspek ket tinagbat na ni Reyes no sadino a natamaan ti gurong ti biktima.
Ginandat ni Domingo nga anawaen ti suspek ngem daytoy ti binaw-ingan ni Irina no sadino a sumagmamano a daras a tinagbat na ti takkiag ni Domingo, ti muging ken ngatuen ti bibig na.
Dagus a naitaray iti ospital dagiti biktima idinto a ti suspek ket dagus nga inarestar dagiti kameng ti PNP Laoag.
Iti agdama ket maisagsaganan ti kaso a maipila iti nasao a suspek.
Kabayatanna, maob-obserbaran met iti Mariano Marcos Memorial Hospital and Medical Center idiay Batac City ti maysa a biktima ti pammagkong iti Brgy 35, Gabu Sur, ciudad ti Laoag.
Nabigbig ti biktima ni Samuel Ancheta, adda iti legal nga edad, addaan ti asawa ken residente iti nasao a barangay.
Nabigbig met ti suspek a ni Ronie Mar Pilien alyas Ronie Mar Bueno, addaan ti asawa ken residente met laeng iti nasao a barangay.
Napasamak ti insidente idi kinomprontar ni Pilien ti biktima no apay a mingmingmingan na agingga a nagdinnanog ti biktima ken suspek .
Kalpasan ti dinnanog ket inruar ti suspek ti maysa nga immuko ket binagkong na ni Ancheta nga nakatamaan ti makinkannawan a paset ti boksit ti biktima.
Dagus a naitaray iti Laoag City General Hospital ti biktima ngem naiyakar iti ospital idiay Batac City.
Dagus met nga inarestar dagiti otoridad ti suspek a ni Pilien nga iti agdama ket addan iti kustodiar ti PNP Laoag.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn